Απόφαση του Δικαστηρίου (πρώτο τμήμα) της 30ης Μαΐου 2002. - Επιτροπή των Ευρωπαϊκών Κοινοτήτων κατά Ιρλανδίας. - Παράβαση κράτους μέλους - Μη μεταφορά της οδηγίας 98/8/ΕΚ στο εσωτερικό δίκαιο. - Υπόθεση C-376/01.



Συλλογή της Νομολογίας του Δικαστηρίου 2002 σελίδα I-04721



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

ροσφυγή λόγω παραβάσεως - Εξέταση του βασίμου από το Δικαστήριο - Κατάσταση που πρέπει να λαμβάνεται υπόψη - Κατάσταση κατά την εκπνοή της ταχθείσας με την αιτιολογημένη γνώμη προθεσμίας

(Άρθρο 226 ΕΚ)

Διάδικοι

Στην υπόθεση C-376/01,

Επιτροπή των Ευρωπαϊκών Κοινοτήτων, εκπροσωπούμενη από τον R. Wainwright, με τόπο επιδόσεων στο Λουξεμβούργο,

προσφεύγουσα,

κατά

Ιρλανδίας, εκπροσωπούμενης από τον D. J. O'Hagan, με τόπο επιδόσεων στο Λουξεμβούργο,

καθής,

που έχει ως αντικείμενο να αναγνωριστεί ότι η Ιρλανδία, μη θεσπίζοντας πριν από τις 14 Μα_ου 2000 τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθεί προς την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (EE 1998, L 123, σ. 1), και, πάντως, μη γνωστοποιώντας τις στην Επιτροπή, παρέβη τις υποχρεώσεις που υπέχει από την οδηγία αυτή,

ΤΟ ΔΙΚΑΣΤΗΡΙΟ (πρώτο τμήμα),

συγκείμενο από τους P. Jann, πρόεδρο τμήματος, Μ. Wathelet (εισηγητή) και A. Rosas, δικαστές,

γενικός εισαγγελέας: J. Mischo

γραμματέας: R. Grass

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 30ής Απριλίου 2002,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 28 Σεπτεμβρίου 2001, η Επιτροπή των Ευρωπαϊκών Κοινοτήτων άσκησε, δυνάμει του άρθρου 226 ΕΚ, προσφυγή με την οποία ζητεί να αναγνωριστεί ότι η Ιρλανδία, μη θεσπίζοντας πριν από τις 14 Μα_ου 2000 τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθεί προς την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (EE 1998, L 123, σ. 1), και, πάντως, μη ενημερώνοντάς την σχετικά, παρέβη τις υποχρεώσεις που υπέχει από την οδηγία αυτή.

2 Κατά το άρθρο 34 της οδηγίας 98/8, τα κράτη μέλη όφειλαν να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με αυτήν εντός είκοσι τεσσάρων μηνών από την έναρξη της ισχύος της, ήτοι στις 14 Μα_ου 2000 το αργότερο, και να ενημερώσουν αμέσως την Επιτροπή σχετικώς.

3 Μη έχοντας λάβει από τις ιρλανδικές αρχές καμμία πληροφορία περί θέσεως της οδηγίας 98/8 σε εφαρμογή, η Επιτροπή κίνησε τη διαδικασία αναγνωρίσεως παραβάσεως. Αφού όρισε στην Ιρλανδία προθεσμία για να υποβάλει τις παρατηρήσεις της, και ελλείψει απαντήσεως εκ μέρους της, η Επιτροπή διατύπωσε, στις 31 Ιανουαρίου 2001, αιτιολογημένη γνώμη, με την οποία την καλούσε να λάβει τα απαραίτητα μέτρα για να συμμορφωθεί προς την οδηγία εντός διμήνου από της κοινοποιήσεώς της.

4 Με επιστολή της 29ης Μαρτίου 2001, οι ιρλανδικές αρχές γνωστοποίησαν στην Επιτροπή ότι κατεβάλλετο κάθε προσπάθεια για να προχωρήσει η μεταφορά στο εσωτερικό δίκαιο το ταχύτερο δυνατόν και ότι η Επιτροπή θα ετηρείτο ενήμερη. Με επιστολή της 11ης Ιουλίου 2001, της γνωστοποίησαν, μεταξύ άλλων, ότι οι εργασίες για τη μεταφορά στο εσωτερικό δίκαιο προόδευαν και ότι θα περατώνονταν πριν από τον Νοέμβριο του 2001.

5 Επειδή έκτοτε η Επιτροπή δεν έλαβε καμμία πληροφορία περί περατώσεως της μεταφοράς της οδηγίας 98/8 στο εσωτερικό δίκαιο, άσκησε την υπό κρίση προσφυγή.

6 Η Επιτροπή, αφού υπενθυμίζει τις υποχρεώσεις που υπέχουν τα κράτη μέλη από το άρθρο 249, τρίτο εδάφιο, ΕΚ, υποστηρίζει ότι η Ιρλανδία υπεχρεούτο να λάβει τα αναγκαία μέτρα για να συμμορφωθεί με την οδηγία 98/8 εντός της οριζομένης στο άρθρο της 34 προθεσμίας.

7 Η Ιρλανδική Κυβέρνηση υποστηρίζει ότι η οδηγία μεταφέρθηκε στο εσωτερικό δίκαιο με κανονιστική πράξη τιτλοφορούμενη «The European Community (Authorisation, Placing on the Market, Use and Control of Biocidal products) 2001» και εκδοθείσα στις 18 Δεκεμβρίου 2001. Ζητεί, συνεπώς, από το Δικαστήριο να αναστείλει τη διαδικασία επί τρίμηνο από την ημερομηνία του υπομνήματος αντικρούσεως, ώστε να μπορέσει η Επιτροπή να εξετάσει τα θεσπισθέντα από την Ιρλανδία μέτρα και, αν το κρίνει σκόπιμο, να παραιτηθεί από την προσφυγή.

8 Συναφώς, υπενθυμίζεται ότι, κατά πάγια νομολογία, η ύπαρξη παραβάσεως πρέπει να εκτιμάται σε σχέση με την κατάσταση του κράτους μέλους όπως αυτή εμφανιζόταν κατά τη λήξη της προθεσμίας που τασσόταν με την αιτιολογημένη γνώμη (βλ., μεταξύ άλλων, απόφαση της 15ης Μαρτίου 2001, C-147/00, Επιτροπή κατά Γαλλίας, Συλλογή 2001, σ. Ι-2387, σκέψη 26).

9 Εν προκειμένω, δεν αμφισβητείται ότι η Ιρλανδία δεν έλαβε τα αναγκαία μέτρα προκειμένου να συμμορφωθεί προς την αιτιολογημένη γνώμη εντός της τασσομένης προς τούτο προθεσμίας.

10 Επομένως, η προσφυγή της Επιτροπής είναι βάσιμη.

11 Συνεπώς, επιβάλλεται η διαπίστωση ότι η Ιρλανδία, μη θεσπίζοντας εντός της ταχθείσας προθεσμίας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί πλήρως προς την οδηγία 98/8, παρέβη τις υποχρεώσεις που υπέχει από την εν λόγω οδηγία.

Απόφαση για τα δικαστικά έξοδα

Επί των δικαστικών εξόδων

12 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρχε σχετικό αίτημα του νικήσαντος διαδίκου. Επειδή η Επιτροπή ζήτησε την καταδίκη της Ιρλανδίας, η δε Ιρλανδία ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πρώτο τμήμα)

αποφασίζει:

1) Η Ιρλανδία, μη θεσπίζοντας εντός της ταχθείσας προθεσμίας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά, παρέβη τις υποχρεώσεις που υπέχει από την εν λόγω οδηγία.

2) Καταδικάζει την Ιρλανδία στα δικαστικά έξοδα.